
Anexa nr.4 la HCL ___/___


CONTRACT DE CONCESIUNE

I.PĂRŢI CONTRACTANTE


În temeiul dispoziţiilor H.C.L.nr.__________/____________ şi a licitaţiei publice/negocierii din data de_______, 


între

1.MUNICIPIUL ALBA IULIA PRIN CONSILIUL LOCAL AL MUNICIPIULUI ALBA IULIA, reprezentat de dl.Pleșa Gabriel Codru – Primarul municipiului Alba Iulia, cu sediul în Alba Iulia,  pe str.Calea Moţilor, nr.5A, în calitate de concedent 


şi

2.______________________________cu sediul în _______________________, jud.____________, str._________________, nr.________,   înregistrată la Oficiul Registrului Comerţului sub nr.______________, cod fiscal _____________, reprezentată de _______________ în calitate de concesionar s-a încheiat prezentul contract..


II.OBIECTUL ŞI SCOPUL CONTRACTULUI


2.1.Obiectul contractului îl constituie concesionarea imobilului (construcție anexă) și a terenului aferent, situate în șanțurile Fortificației de tip Vauban, Cetatea Alba Carolina, str.Aleea Sf.Capistrano, în zona protejată aparținând Cetății Alba Carolina, poziția 203 pe Lista Monumentelor Istorice 2015:LMI AB-II-a-A-00088, construcția fiind înscrisă în CF nr.81842 Alba Iulia, cu nr.cadastral 81842-C6, cu suprafața construită la sol de 37 mp, având cod de clasificare 1.6.2 și valoarea de inventar de 14.200 lei iar terenul aferent este în cotă de 37/55.623 mp din terenul înscris în CF nr.81842 Alba Iulia, cu nr.cadastral 81842, având cod de clasificare 8 și valoarea de inventar de 29.344.590 lei.



2.2.Imobilul se concesionează în scopul restaurării și refuncționalizării clădirii anexă prin demolarea construcției parazitare existente și edificarea unei construcții noi cu destinația de punct de alimentație publică.

2.3. Caietul de sarcini face parte integrantă din prezentul contract.


2.4.Predarea-primirea bunurilor ce fac obiectul contractului se va consemna prin proces-verbal de predare-primire, anexă la prezentul contract.

2.5.În derularea contractului de concesiune, concesionarul va utiliza următoarele categorii de bunuri:


a.bunurile de retur:Sunt bunurile care revin de plin drept, gratuit și libere de orice sarcini concedentului, la încetarea contractului de concesiune.


Se consideră bunuri de retur:
                        1.bunurile care au făcut obiectul concesiunii;


2.bunurile rezultate din investițiile realizate de concesionar, conform obligațiilor impuse prin Caietul de sarcini.


b.bunurile proprii:sunt bunurile utilizate de concesionar pe durata concesiunii, altele decât cele mai sus arătate, care sunt în proprietatea acestuia și rămân în proprietatea concesionarului la încetarea contractului, dacă concedentul nu intenționează achiziționarea lor în tot sau în parte, ca bunuri de preluare.

III.TERMENUL CONTRACTULUI


3.1.Durata contractului este de 25 ani de la data predării-primirii bunurilor ce fac obiectul acestuia.


3.2.La expirare, contractul se poate prelungi potrivit dispozițiilor legale în vigoare, partea interesată trebuind să solicite în scris prelungirea cu cel puţin 3 luni înainte de data expirării.


IV.PREŢUL CONTRACTULUI


4.1.Preţul concesiunii este de _____________  .


4.2.Plata redevenţei se face la caseria Serviciului Contracte, Patrimoniu, în lei, la cursul Euro comunicat de Banca Națională a României din ziua plății, prin virament bancar sau prin accesarea altor modalități de plată existenta la momentul efectuării plății.Plata se va face lunar până la finele fiecărei luni pentru luna în curs, începând cu data consemnată în procesul-verbal de repredare-primire a bunurilor ce fac obiectul prezentului contract.


4.3.Neplata la scadenţă a redevenţei se sancţionează cu o majorare de întîrziere de 1 % pentru fiecare lună sau fracţiune de lună, începând cu ziua imediat următoare termenului de scadenţă şi până la data stingerii sumei datorate inclusiv și se modifică potrivit dispozițiilor legale în vigoare.


4.4.Neplata chiriei pentru o perioadă ce depăşeşte 2 luni, inclusiv a majorărilor de întârziere, duce la rezilierea unilaterală a contractului de către concedent, fără plata de despăgubiri din partea sa și fără nici o formalitate (pact comisoriu de gradul IV – art. 1553 Cod civil), la plata de daune şi la evacuare.Toate cheltuielile ocazionate de evacuare vor fi suportate de concesionar.Concesionarul va fi de drept în întârziere la împlinirea termenului fără a fi necesară notificarea.

4.5.Prezentul contract constituie punere în întârziere, în cazul neefectuării plăţilor la termenul stabilit în contract.


V.DREPTURILE ŞI OBLIGAŢIILE PĂRŢILOR


5.1.DREPTURILE ŞI OBLIGAŢIILE CONCEDENTULUI

5.1.1.Concedentul are obligaţia să predea concesionarului, prin proces-verbal de predare-primire, bunurile ce fac obiectul prezentului contract, cu inventarul lor și să nu îl tulbure pe concesionar în exercițiul drepturilor rezultate din prezentul contract de concesiune.


Predarea se va face de reprezentanți ai concedentului din cadrul Serviciului Contracte, Patrimoniu, ai Direcției Tehnice, Dezvoltare și ai Direcției Urbanism și Amenajarea Teritoriului.

5.1.2.Concedentul are dreptul să verifice, pe toată perioada derulării prezentului contract, modul în care concesionarul îşi respectă obligaţiile ce decurg din acesta și stadiul de realizare a investițiilor şi să ia măsurile pe care le consideră necesare pentru a-l obliga pe concesionar să şi le respecte, inclusiv rezilierea unilaterală a contractului fără plata de despăgubiri din partea sa, concesionarul având obligaţia de a pune la dispoziţia concedentului sau a reprezentanţilor acestuia toate informaţiile, documentele şi evidenţele solicitate.


5.1.3.Concedentul se obligă ca pe întreaga durată a contractului să nu transfere sau să nu constituie în favoarea terţilor vreun drept real sau de creanţă asupra bunurilor concesionate fără acordul concesionarului.


5.1.4.Concedentul are dreptul să modifice în mod unilateral partea reglementară a contractului de concesiune, din motive excepționale legate de interesul național sau local.În cazul în care modificarea unilaterală a contractului produce un prejudiciu concesionarului, acesta are dreptul să primească o justă despăgubire.În caz de dezacord între concedent și concesionar cu privire la cuantumul despăgubirii, aceasta va fi stabilită de instanța de judecată competentă.Acest dezacord nu poate în nici un caz să permită concesionarului să nu își execute obligațiile contractuale.


5.1.5.Concedentul este obligat să notifice concesionarului apariția oricăror împrejurări de natură să aducă atingere drepturilor concesionarului.

5.2.DREPTURILE ŞI OBLIGAŢIILE CONCESIONARULUI

5.2.1.Concesionarul va respecta întocmai prevederile cuprinse în caietul de sarcini și în prezentul contract.


5.2.2.Concesionarul are obligația ca în termen de cel mult 6 luni de la data predării prin proces-verbal de predare-primire a bunului concesionat, să obțină autorizația de demolare a construcției, urmând ca demolarea să se efectueze în cel mult 3 luni de la data obținerii autorizației de demolare.În termen de cel mult 6 luni de la data demolării construcției, concesionarul are obligația obținerii autorizației de construcție precum și să obțină toate avizele, acordurile și autorizațiile cerute de lege pentru demararea lucrărilor și să nu execute nici un fel de lucrări fără obținerea acestora, în caz contrar va suporta sancțiunile prevăzute de lege.


Concesionarul va executa lucrările de investiții necesare numai în conformitate cu proiectele, planurile și studiile aprobate de concedent pentru bunul concesionat.


Planurile și proiectele vor fi puse de serviciile de specialitate ale concedentului la dispoziția concesionarului în termen de cel mult 15 zile de la semnarea contractului de concesiune, la cererea concesionarului.


Lucrările vor fi executate în întregime pe cheltuiala concesionarului, concesionarul fiind obligat să execute aceste lucrări numai cu firme atestate de Ministerul Culturii și Cultelor care dispun de dotare și personal corespunzător, atestat de Ministerul Culturii și Cultelor și cu respectarea dispozițiilor Legii nr.422/2001 privind protejarea monumentelor istorice, republicată, cu modificările și completările ulterioare și se vor utiliza numai materiale de calitate superioară.


Concesionarul va executa tot pe cheltuiala sa orice alte lucrări – altele decât cele din caietul de sarcini, studiile și proiectele aprobate de concedent – impuse de concedent, necesare restaurării, conservării introducerii în circuitul cultural și turistic, amenajării și exploatării spațiului concesionat, precum și orice alte lucrări necesare rezultate ca urmare a lucrărilor efectuate de concesionar și care nu au putut fi prevăzute la data concesionării.

5.2.3.În termen de cel mult 18 luni de la data obținerii autorizației de construcție, concesionarul este obligat să termine în totalitate lucrările necesare restaurării, conservării, punerii în valoare, introducerii în circuitul cultural-turistic și economic și exploatării bunului concesionat, în caz contrar, concedentul poate rezilia unilateral contractul de concesiune, fără punere în întârziere și fără vreo altă formalitate prealabilă, fără plata de daune în sarcina sa, situație în care toate investițiile executate de concesionar pe cheltuiala sa rămân în proprietatea concedentului, cu titlu gratuit.


În cazuri excepționale, când întârzierea în executarea lucrărilor de investiții nu se datorează culpei concesionarului, acesta poate cere-motivat-prelungirea termenului de execuție.


5.2.4.Concesionarul are obligația de a dota spațiul concesionat cu echipamentele necesare combaterii și stingerii incendiilor și să ia toate măsurile legale pe linie PSI și NTS, răspunderea revenindu-i în totalitate.


5.2.5.Concesionarul are obligația de a nu desfășura nici un fel de activitate decât după terminarea în totalitate a lucrărilor și cu obținerea tuturor avizelor, autorizațiilor și acordurilor cerute potrivit legii pentru tipul de activitate desfășurat.


5.2.6.Concesionarul este obligat să nu desfășoare alte activități decât cele permise prin funcțiunile aprobate de concedent și autorizate de acesta, schimbarea funcțiunilor putându-se face numai cu acordul prealabil, scris, al concedentului și cu respectarea legislației în vigoare. 

5.2.7.Concesionarul are obligația de a asigura spațiul concesionat cu mijloace antiefracție, conform normativelor în vigoare.


5.2.8.Concesionarul va încheia cu societăți de asigurare autorizate polițe de asigurare a bunurilor concesionate împotriva tuturor riscurilor (incendii calamități naturale, furt, vandalism, etc.) precum și polițe de răspundere civilă față de terți și va suporta în totalitate costul primelor de asigurare.


5.2.9.Concesionarul va încheia un contract cu o persoană fizică sau juridică atestată/autorizată de Ministerul Culturii și Cultelor, privind urmărirea comportării în timp a zidului istoric ce face parte din spațiul concesionat și va pune la dispoziția concedentului rapoartele de monitorizare, la solicitarea acestuia.

5.2.10.Concesionarul este obligat să respecte dispozițiile OUG nr.195/2005 privind protecția mediului, cu modificările și completările ulterioare.

Toate obligațiile privind protecția mediului stabilite conform legislației în vigoare, pe toată durata concesiunii, cad în sarcina concesionarului, acesta având obligația de a solicita și obține pe cheltuiala sa avizele, acordurile și autorizațiile necesare, răspunderea revenindu-i în totalitate.

5.2.11.Concesionarul se obligă să administreze şi să exploateze în mod direct bunurile ce fac obiectul prezentului contract cu diligenţă maximă pentru a conserva şi a dezvolta valoarea acestora pe toată durata contractului şi să-l despăgubească pe concedent pentru pagubele produse din culpa sa, să asigure paza, întreţinerea şi repararea bunurilor concesionate şi să permită accesul la grupurile sanitare, tuturor vizitatorilor şi nu numai clienţilor concesionarului, în timpul programului de funcționare.

5.2.12.Concesionarul îşi execută obligaţiile potrivit termenilor şi condiţiilor prevăzute în prezentul contract, în caietul de sarcini şi în conformitate cu normele legale specifice domeniului de activitate respectiv, elaborate de instituţiile legal abilitate în acest scop, cu proiectele și planurile aprobate de concedent.


5.2.13.Concesionarul nu are dreptul de a subconcesiona, în tot sau în parte bunurile ce fac obiectul prezentului contract, nu poate închiria aceste bunuri şi nici nu poate cesiona unei alte persoane contractul de concesiune, în caz contrar concedentul va putea rezilia unilateral prezentul contract fără plata de despăgubiri în sarcina sa.În acest caz, toate lucrările  și investițiile efectuate de concesionar rămân proprietatea concedentului cu titlu gratuit.


5.2.14.Concesionarul se angajează să acopere integral sumele necesare exploatării, întreţinerii şi funcţionării bunurilor concesionate şi să angajeze forţa de muncă necesară desfăşurării activităţii în condiţii normale.


5.2.15.Concesionarul se obligă să obţină toate avizele şi acordurile legale necesare desfăşurării activităţii, pe cheltuiala sa, în conformitate cu destinaţia bunurilor concesionate, conform dispoziţiilor art.2 din prezentul contract.


5.2.16.Concesionarul nu este obligat să suporte creşterea sarcinilor legate de executarea obligaţiilor sale în cazul în care această creştere rezultă în urma:


a.unei acţiuni sau unei măsuri dispuse de către o autoritate publică


b.unui caz de forţă majoră sau unui caz fortuit


5.2.18.Plata taxelor şi impozitelor aferente bunurilor concesionate cade în sarcina concesionarului, în conformitate cu dispoziţiile legale în vigoare, în acest scop având obligaţia ca în termen de cel mult 30 de zile de la data predării prin proces-verbal a bunurilor ce fac obiectul prezentului contract să se prezinte la Direcţia Venituri a Primăriei municipiului Alba Iulia cu o copie a contractului de concesiune şi a procesului-verbal de predare-primire a bunurilor ce fac obiectul contractului.

5.2.19.Concesionarul se obligă să folosească bunurile ce fac obiectul prezentului contract cu diligenţă maximă şi numai pentru funcţiunile stipulate în contract, fiind permisă amenajarea cu alte funcţiuni, sau reamenajarea numai cu aprobarea prealabilă a concedentului şi cu obţinerea de către concesionar, pe cheltuiala sa a tuturor avizelor, acordurilor şi autorizaţiilor necesare, în condiţiile legii.


5.2.20.Concesionarul are obligaţia de a exploata, repara şi întreţine, pe cheltuiala sa, pe toată durata contractului bunurile ce fac obiectul prezentului contract şi de a achita integral contravaloarea utilităţilor(energie electrică, apă-canal, salubritate, etc.), încheind în acest sens contracte cu furnizorii de utilități. Racordarea la rețelele de utilități se va face de concesionar, pe cheltuiala sa.

5.2.21.Concesionarul are obligația ca în termen de cel mult 90 de zile de la data semnării contractului de concesiune, să constituie, cu titlu de garanție, o sumă fixă reprezentând contravaloarea a 6 redevențe lunare, la nivelul redevenței din oferta declarată câștigătoare, pentru toată perioada de valabilitate a contractului de concesiune.

5.2.22.Concesionarul are dreptul ca pe perioada sezonului estival să amplaseze terasă sezonieră pe terenul din imediata vecinătate a spațiului concesionat, numai cu respectarea regulamentelor, a condițiilor și cu plata taxelor aprobate de concedent.


5.2.23. Concesionarul se obligă să nu înstrăineze părțile sociale sau acțiuni, sub sancțiunea nulității contractului.

VI.RĂSPUNDEREA CONTRACTUALĂ

6.1.Pentru nerespectarea obligaţiilor prevăzute în studiul de oportunitate întocmit conform Documentației tehnico-economice-faza DALI, în caietul de sarcini şi în prezentul contract, partea aflată în culpă datorează daune-interese.


VII.MODIFICAREA CONTRACTULUI


7.1.Modificarea prezentului contract se poate face numai prin act adiţional, cu acordul exprimat în scris al părţilor contractante.


7.2.Pe durata derulării contractului, clauzele acestuia pot fi modificate numai prin acordul scris al părților, consemnat prin act adițional, și numai în condițiile și cu respectarea dispozițiilor legale în vigoare aplicabile concesiunilor și monumentelor istorice.

7.2.1. Modificările contractuale sunt permise numai în următoarele situații:

a) apariția unor reglementări legale sau administrative noi, care impun adaptarea clauzelor contractului;

b) ajustări tehnice necesare pentru punerea în siguranță, conservarea sau protecția monumentului istoric;

c) modificări de detaliu care nu schimbă natura contractului, nu afectează echilibrul economic al concesiunii și nu contravin principiului tratamentului egal aplicabil ofertanților.

7.2.2.În toate cazurile, modificările contractuale nu pot avea ca efect schimbarea obiectului principal al concesiunii sau încălcarea regimului juridic al bunului concesionat.

7.2.3. Schimbarea funcțiunii spațiului concesionat este permisă numai cu acordul prealabil, expres și scris al concedentului, în condițiile respectării legislației în vigoare privind concesiunile și monumentele istorice, precum și cu obținerea tuturor avizelor, acordurilor și autorizațiilor cerute de Ministerul Culturii sau de alte autorități competente.

Solicitarea de schimbare a funcțiunii trebuie să fie motivată, să nu aducă atingere valorii patrimoniale a monumentului istoric și să nu contravină destinațiilor permise prin documentațiile de urbanism și de protecție a patrimoniului. 

Orice modificare a funcțiunii produce efecte numai după încheierea actului adițional la contractul de concesiune și după obținerea tuturor avizelor legale necesare..


VIII.ÎNCETAREA CONTRACTULUI

Prezentul contract încetează în următoarele situații:

1.la expirarea perioadei pentru care a fost încheiat, dacă părţile nu convin de comun acord prelungirea acestuia, în condițiile legii;

2.prin acordul de voinţă, exprimat în scris, al părţilor contractante;


3.în caz de nerespectare de către concesionar, în tot sau în parte, a obligaţiilor contractuale, a celor cuprinse în caietul de sarcini, în oferta depusă de acesta și în studiul de oportunitate întocmit  conform Documentației tehnico-economice-faza DALI, concedentul poate dispune unilateral rezilierea contractului, fără punere în întârziere, fără  altă formalitate prealabilă cu plata de despăgubiri în sarcina concesionarului;


4.în caz de nerespectare de către concedent, în tot sau în parte, a obligaţiilor contractuale, concesionarul poate rezilia unilateral contractul, fără punere în întârziere, fără  altă formalitate prealabilă cu plata de despăgubiri în sarcina concedentului;


5.în cazul în care interesul național sau local o impune, prin denunțarea unilaterală de către concedent, cu plata unei despăgubiri juste și prealabile în sarcina acestuia, în caz de dezacord, părțile pot soluționa conflictul pe cale amiabilă.În cazul în care părțile nu se înțeleg, se vor adresa instanței judecătorești competente potrivit legii;


6.în cazul pierderii de către concedent a dreptului de proprietate asupra bunurilor  concesionate;


7.la dispariţia dintr-o cauză de forţă majoră a bunurilor concesionate sau în cazul imposibilităţii obiective a concesionarului de a le exploata, prin renunţare, fără plata de despăgubiri;


8.în cazul în care concesionarul, din orice motive, intră în procedură de insolvenţă, faliment sau lichidare, concedentul poate rezilia unilateral contractul de concesiune, fără plata de despăgubiri în sarcina sa;

9.renunțarea unilaterală la concesiune de către concesionar nu este permisă pentru motive ce țin de riscul normal al exploatării (cum ar fi nerentabilitatea activității sau situația financiară proprie a concesionarului).

Încetarea contractului prin renunțarea concesionarului este posibilă numai în cazuri obiective și justificate, independente de voința sa, cum ar fi: imposibilitatea obținerii avizelor, acordurilor și autorizațiilor necesare desfășurării activității din motive neimputabile acestuia, sau apariția unor reglementări legale care fac imposibilă continuarea activității.

În toate cazurile, încetarea contractului prin renunțare este condiționată de plata integrală a obligațiilor datorate concedentului până la data încetării și de repararea oricăror prejudicii cauzate prin neexecutare.


La încetarea, din orice cauză a contractului de concesiune, bunurile mobile şi imobile proprietate a concedentului ce fac obiectul prezentului contract, inclusiv investiţiile ce vor fi realizate de către concesionar pe cheltuiala sa, cu toate construcțiile, instalaţiile, dependinţele, utilajele, anexele şi accesoriile aferente acestora, revin de plin drept, gratuit şi libere de orice sarcini concedentului şi vor fi predate acestuia prin proces-verbal de predare-primire, concesionarul răspunzând de aceste bunuri până la data predării lor către concedent.Celelalte bunuri, care au fost proprietatea concesionarului şi au fost utilizate de acesta în activitatea sa, rămân proprietatea sa.

IX.SOLUŢIONAREA LITIGIILOR

9.1.Orice litigiu decurgând din sau având legătură cu prezentul contract, se va soluţiona pe cale amiabilă între părţile contractante.


9.2.În cazul în care părţile nu se înţeleg, soluţionarea litigiilor revine instanţelor judecătoreşti competente potrivit prevederilor Legii contenciosului administrativ nr.554/2004, cu modificările și completările ulterioare, legea care guvernează contractul de concesiune și procedura de atribuire fiind legea română.

X.FORŢA MAJORĂ


10.1.Nici una dintre părţile contractante nu răspunde de neexecutarea la termen şi/sau de executarea în mod necorespunzător – total sau parţial – a oricărei obligaţii care îi revine în baza prezentului contract, dacă neexecutarea şi/sau executarea necorespunzătoare a obligaţiei respective a fost cauzată de forţa majoră, aşa cum este definită de lege.


10.2.Partea care invocă forța majoră are obligația:


a) să notifice celeilalte părți, în termen de maximum 5 zile lucrătoare de la apariția evenimentului, producerea acestuia și efectele previzibile;


b) să depună toate diligențele pentru limitarea consecințelor;


c) să transmită, în termen de cel mult 15 zile de la apariția evenimentului, certificatul de forță majoră emis de Camera de Comerț și Industrie a României sau de alt organism competent..


10.3.Dacă evenimentul de forță majoră și efectele acestuia durează mai mult de 30 de zile consecutive, fiecare parte are dreptul de a notifica celeilalte părți încetarea prezentului contract de plin drept, fără intervenția instanței și fără obligația de plată de daune-interese..


XI.NOTIFICĂRILE ÎNTRE PĂRŢI


11.1.În accepţiunea părţilor contractante, orice notificare adresată de una dintre acestea celeilalte este valabil îndeplinită dacă va fi transmisă la adresa/sediul prevăzut în partea introductivă a prezentului contract.


11.2.În cazul în care notificarea se face pe cale poştală, ea va fi transmisă prin scrisoare recomandată, cu confirmare de primire şi se consideră primită de destinatar la data menţionată de oficiul poştal primitor pe această confirmare.


11.3.Dacă notificarea se trimite prin fax, e-mail, ea se consideră primită în prima zi lucrătoare după cea în care a fost expediată.


11.4.Notificările verbale nu se iau în considerare de către nici una dintre părţi, dacă nu sunt confirmate prin una dintre modalităţile prevăzute în aliniatele precedente.


11.5.Concesionarul are obligația de a încunoștiința pe concedent despre orice schimbare s sediului/domiciliului acestuia, în termen de cel mult 10 zile de la producerea acesteia.

XII.CLAUZE FINALE


12.1.Prezentul contract împreună cu anexele care fac parte integrantă din cuprinsul său, reprezintă voinţa părţilor şi înlătură orice altă înţelegere verbală dintre acestea anterioară sau ulterioară încheierii lui.


12.2.În cazul în care părţile îşi încalcă obligaţiile lor, neexercitarea de către partea care suferă vreun prejudiciu a dreptului de a cere executarea întocmai sau prin echivalent bănesc a obligaţiei respective, nu înseamnă că ea a renunţat la acest drept al său.


12.3.Prezentul contract a fost încheiat în 4 exemplare, 2 pentru concedent şi două pentru concesionar astăzi ________________________ data semnării lui, la sediul concedentului.

Iniţiator                                                                                              Avizat



           PRIMAR                                                                             SECRETAR GENERAL
PLEȘA GABRIEL CODRU                                                                MARCEL JELER
